Беларускую і расійскую сістэмы адукацыі аб’ядноўвае агульнае мінулае – савецкая педагагічная школа. Тым не менш, за гады самастойнага існавання ў методыках выкладання прадметаў, а таксама ў вучэбных планах з’явіўся шэраг нацыянальных асаблівасцяў. Вось чаму абодва бакі былі зацікаўлены ў абмене вопытам работы, каб параўнаць свае дасягненні і ўзяць нешта новае па ўкараненні сучасных адукацыйных тэхналогій як неабходнай умовы павышэння якасці навучання. З гэтай мэтай другі дзень фестывалю быў адведзены для адкрытых урокаў, восем з якіх паказвалі расіяне, і восем – настаўнікі гімназіі. Арбітрамі прафесійнага спаборніцтва сталі намеснікі дырэктараў навучальных устаноў раёна, якіх запрасілі на мерапрыемства. Сваеасаблівы экзамен трымалі і вучні гімназіі.